Document ID: 32008D0427

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Μαΐου 2008
για τροποποίηση των παραρτημάτων Ι και ΙΙ της απόφασης 2002/308/ΕΚ για την κατάρτιση καταλόγων εγκεκριμένων ζωνών και εγκεκριμένων ιχθυοτροφικών εκμεταλλεύσεων ως προς μία ή περισσότερες από τις νόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ) οι οποίες προσβάλλουν τα ψάρια
[κοινοποιηθείσα υπό τον αριθμό Ε(2008) 1719]
(Κείμενο που παρουσιάζει ενδιαφέρον για τον ΕΟΧ)
(2008/427/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (1), και ιδίως τα άρθρα 5 και 6,
Εκτιμώντας τα ακόλουθα:
(1)
Με την απόφαση 2002/308/ΕΚ της Επιτροπής (2) καταρτίζονται οι κατάλογοι εγκεκριμένων ζωνών και εγκεκριμένων ιχθυοτροφικών εκμεταλλεύσεων που βρίσκονται σε μη εγκεκριμένες ζώνες ως προς ορισμένες νόσους που προσβάλλουν τα ψάρια.
(2)
Η Γερμανία, η Γαλλία, η Ιταλία, η Αυστρία και η Σλοβενία υπέβαλαν τα δικαιολογητικά για την υπαγωγή ορισμένων ιχθυοτροφικών εκμεταλλεύσεων που βρίσκονται στην επικράτειά τους στο καθεστώς των εγκεκριμένων ιχθυοτροφικών εκμεταλλεύσεων που βρίσκονται σε μη εγκεκριμένες ζώνες, ως προς την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ). Από το τεκμηριωτικό υλικό που υποβλήθηκε προκύπτει ότι οι εν λόγω ιχθυοτροφικές εκμεταλλεύσεις πληρούν τις απαιτήσεις του άρθρου 6 της οδηγίας 91/67/ΕΟΚ. Συνεπώς, οι εκμεταλλεύσεις αυτές μπορούν να υπαχθούν στο καθεστώς της εγκεκριμένης ιχθυοτροφικής εκμετάλλευσης σε μη εγκεκριμένη ζώνη και πρέπει να προστεθούν στον κατάλογο των εγκεκριμένων ιχθυοτροφικών εκμεταλλεύσεων.
(3)
Η Γερμανία, η Γαλλία, η Ιταλία και το Ηνωμένο Βασίλειο υπέβαλαν τα δικαιολογητικά για την υπαγωγή στο καθεστώς της εγκεκριμένης ζώνης, ως προς τις ΙΑΣ και ΛΑΝ, ορισμένων ζωνών που βρίσκονται στην επικράτειά τους. Από το τεκμηριωτικό υλικό που υποβλήθηκε προκύπτει ότι οι εν λόγω ζώνες πληρούν τις απαιτήσεις του άρθρου 5 της οδηγίας 91/67/ΕΟΚ. Συνεπώς, οι ζώνες αυτές μπορούν να υπαχθούν στο καθεστώς της εγκεκριμένης ζώνης και πρέπει να προστεθούν στον κατάλογο εγκεκριμένων ζωνών.
(4)
Η Γαλλία και η Φινλανδία υπέβαλαν τα δικαιολογητικά για την υπαγωγή στο καθεστώς της εγκεκριμένης ζώνης, ως προς την ΙΑΣ, ορισμένων ζωνών που βρίσκονται στην επικράτειά τους. Από το τεκμηριωτικό υλικό που υποβλήθηκε προκύπτει ότι οι εν λόγω περιοχές πληρούν τις απαιτήσεις του άρθρου 5 της οδηγίας 91/67/ΕΟΚ.
(5)
Η Γερμανία έχει κοινοποιήσει την παρουσία της ΙΑΣ σε ιχθυοτροφική εκμετάλλευση που προηγουμένως εθεωρείτο απαλλαγμένη από την εν λόγω νόσο. Η ιχθυοτροφική εκμετάλλευση πρέπει, συνεπώς, να μην εμφανίζεται πλέον στην απόφαση 2002/308/ΕΚ ως απαλλαγμένη από την ΙΑΣ.
(6)
Η Δανία έχει ενημερώσει ότι ορισμένες εγκεκριμένες ιχθυοτροφικές εκμεταλλεύσεις ως προς τις ΙΑΣ και ΛΑΝ δεν ικανοποιούν τις απαιτήσεις συντήρησης ώστε να θεωρούνται απαλλαγμένες από την ΙΑΣ. Οι εν λόγω ιχθυοτροφικές εκμεταλλεύσεις πρέπει συνεπώς να μην εμφανίζονται πλέον στην απόφαση 2002/308/ΕΚ ως απαλλαγμένες από την ΙΑΣ.
(7)
Η Ιταλία έχει κοινοποιήσει την ολοκλήρωση ορισμένων προγραμμάτων της για απαλλαγή από τις ΙΑΣ και ΛΑΝ, τα οποία είχαν εγκριθεί με την απόφαση 2003/634/ΕΚ της Επιτροπής, της 28ης Αυγούστου 2003, για την έγκριση προγραμμάτων με στόχο την απόκτηση του καθεστώτος των εγκεκριμένων ζωνών και των εγκεκριμένων εκμεταλλεύσεων σε μη εγκεκριμένες ζώνες όσον αφορά την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ) στα ψάρια (3). Η εν λόγω ζώνη και ιχθυοτροφική εκμετάλλευση μπορούν να υπαχθούν στο καθεστώς της εγκεκριμένης ζώνης και εγκεκριμένης εκμετάλλευσης σε μη εγκεκριμένη ζώνη και συνεπώς πρέπει να προστεθούν στον κατάλογο εγκεκριμένων ζωνών ή εγκεκριμένων εκμεταλλεύσεων σε μη εγκεκριμένες ζώνες της απόφασης 2002/308/ΕΚ αντίστοιχα.
(8)
Συνεπώς, η απόφαση 2002/308/ΕΚ πρέπει να τροποποιηθεί ανάλογα.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2002/308/ΕΚ τροποποιείται ως εξής:
1.
Το παράρτημα I αντικαθίσταται από το κείμενο του παραρτήματος Ι της παρούσας απόφασης.
2.
Το παράρτημα ΙΙ αντικαθίσταται από το κείμενο του παραρτήματος ΙΙ της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 8 Μαΐου 2008.

Labels: 0
18
6